**จริยธรรมของผู้ประกอบการโรงสีข้าวในการรับซื้อผลผลิตจากชาวนา:**

**กรณีศึกษา จังหวัดนครศรีธรรมราช**

**Ethics of Rice Mill Operators in Purchasing Produce From Farmers**

**Case Study: Nakhon Si Thammarat Province.**

**บทคัดย่อ**

งานวิจัยนี้มีวัตถุประสงค์เพื่อ 1) ศึกษาความเข้าใจของผู้ประกอบการโรงสีข้าวจังหวัดนครศรีธรรมราชในการนำจริยธรรมไปใช้ในกระบวนการรับซื้อข้าวจากชาวนา 2) เสนอแนวทางการพัฒนาจริยธรรมของผู้ประกอบการโรงสีข้าวจังหวัดนครศรีธรรมราชในการรับซื้อผลผลิตจากชาวนา ผู้ให้ข้อมูลหลัก คือ ผู้ประกอบการที่มีตำแหน่งเป็นผู้บริหารโรงสีข้าวในจังหวัดนครศรีธรรมราช ที่มีการเปิดกิจการและดำเนินธุรกิจมาแล้วไม่ต่ำกว่า 10 ปี มีปริมาณการรับซื้อข้าวเปลือกจากเกษตรกรชาวนา ปีละไม่ต่ำกว่า 3,000 ตัน โดยพบว่าผู้ให้ข้อมูลหลักอิ่มตัวที่จำนวน 12 คน เครื่องมือที่ใช้ในการวิจัยเป็นแบบสัมภาษณ์แบบกึ่งโครงสร้าง การวิเคราะห์ข้อมูลใช้แบบเชิงประเด็นและตรวจสอบข้อมูลแบบสามเส้า ผลการวิเคราะห์ข้อมูล พบว่า 1) ผู้ประกอบการโรงสีข้าวในจังหวัดนครศรีธรรมราชมีความเข้าใจในหลักจริยธรรมในการประกอบธุรกิจเบื้องต้น ในด้านของความซื่อสัตย์ ความเป็นธรรม การเข้าใจสถานการณ์ และความโปร่งใส่ขององค์กร 2) แนวทางในการพัฒนาจริยธรรมของผู้ประกอบการโรงสีข้าวในจังหวัดนครศรีธรรมราช คือ การสร้างความรู้และความเข้าใจในหลักจริยธรรม การกำหนดนโยบายจากหน่วยงานที่เกี่ยวข้องเพื่อเป็นแนวทางในการสร้างมาตรฐานกลางในการรับซื้อข้าวเปลือก และการส่งเสริมให้บุคลากรภายในองค์กรมีความรู้ด้านจริยธรรม

**คำสำคัญ:** จริยธรรม, โรงสีข้าว, ชาวนา

**Abstract**

This research aims to 1) study the understanding of rice mill operators in Nakhon Si Thammarat Province in applying ethics in the process of purchasing rice from farmers. 2) propose guidelines for developing the ethics of rice mill operators in Nakhon Si Thammarat Province in Buy produce from farmers The main informant is an entrepreneur who holds a position as a rice mill manager in Nakhon Si Thammarat Province. that has opened a business and has been in business for at least 10 years, has a volume of purchasing rice from farmers Not less than 3,000 tons per year. It was found that the main informants were saturated at 12 people. The research instrument was a semi-structured interview. Data analysis used thematic methods and triangulated data. The results of the data analysis found that 1) Rice mill operators in Nakhon Si Thammarat Province have a basic understanding of ethical principles in conducting business. In terms of honesty, fairness, understanding the situation and transparency of the organization 2) The approach to developing the ethics of rice mill operators in Nakhon Si Thammarat Province is to create knowledge and understanding of ethical principles. Establishing policy from relevant agencies as a guideline in creating a central standard for purchasing paddy. and promoting personnel within the organization to have ethical knowledge.

**Keyword:** Ethics, Rice mill, Farmer

**บทนำ**

ภาคเกษตรกรรมเป็นภาคการผลิตที่สำคัญของประเทศไทย โดยในปี พ.ศ. 2565 ประเทศไทยมีผลผลิตข้าวทั้งประเทศ 38.2 ล้านตัน คิดเป็นมูลค่าประมาณ 200,000 ล้านบาท (TREA, 2023) และผลผลิตข้าวของประเทศไทยได้รับการยอมรับจากหลากหลายประเทศว่าเป็นข้าวที่ที่มีคุณภาพอันดับต้นของโลก ซึ่งข้าวไทยมีระบบห่วงโซ่อุปทาน ประกอบด้วย การปลูกข้าว การเกี่ยวข้าว การลดความชื้น การกะเทาะเปลือก การปรับปรุงคุณภาพข้าว การ Packaging และการขายสู่ผู้บริโภค จากข้อมูลห่วงโซ่อุปทานจะเห็นได้ชัดเจนว่าตั้งแต่ขั้นตอนที่เกี่ยวกับการลดความชื้นเป็นต้นไป จนถึงการ Packaging ขั้นตอนทั้งหมดจะเกิดขึ้นที่โรงสีข้าว ซึ่งโรงสีข้าวเป็นภาคส่วนที่สำคัญในห่วงโซ่อุปทานของภาคเกษตรกรรม โดยมีหน้าที่ในการรับซื้อผลผลิตข้าวจากชาวนานำมาแปรรูปและจำหน่ายออกสู่ท้องตลาด (Chaunypong, Orachon & Noknoi, 2023) ซึ่งจริยธรรมในการประกอบธุรกิจก็มีความสำคัญเป็นอย่างยิ่งที่จะส่งผลให้เกิดความถูกต้องและสร้างความเป็นธรรม ความพึงพอใจระหว่างผู้ซื้อและผู้ขายมีจะสร้างฐานลูกค้าที่มั่นคงแก่ธุรกิจ (Treewichit & Kositkanin, 2017)

จากเหตุการณ์ที่ผ่านมามีรายงานว่าชาวนาจังหวัดกาฬสินธุ์ร้องเรียนผู้ประกอบการโรงสีข้าวบางรายมีพฤติกรรมที่ไม่เหมาะสมในการรับซื้อผลผลิตข้าวจากชาวนา เช่น การรับซื้อข้าวในราคาที่ต่ำกว่าราคาตลาด การกดดันให้ชาวนาขายข้าวในราคาที่ต่ำกว่าที่ควรจะเป็น การชั่งน้ำหนักข้าวไม่ครบถ้วน การจ่ายเงินให้ชาวนาล่าช้า หรือแม้แต่การฉ้อโกงข้าวจากชาวนา (Thairath, 2023) พฤติกรรมเหล่านี้ส่งผลกระทบต่อชาวนาอย่างรุนแรง ชาวนาได้รับผลตอบแทนที่ต่ำจากการทำนา ซึ่งทำให้พวกเขาไม่สามารถมีรายได้เพียงพอต่อการเลี้ยงชีพ ซ้ำร้ายยังอาจทำให้ชาวนาหมดกำลังใจในการประกอบอาชีพทำนาอีกด้วย

ซึ่งในภาคใต้จังหวัดนครศรีธรรมราชเป็นจังหวัดที่มีพื้นที่ใหญ่เป็นอันดับ 3 ของภาค โดยมีประชากรประมาณ 2 ล้านคน ตั้งอยู่ในเขตภาคใต้ฝั่งตะวันออก มีพื้นที่ทางการเกษตรประมาณ 1.2 ล้านไร่ ส่วนใหญ่เป็นพื้นที่ปลูกข้าว พืชสวน และพืชไร่ จึงเป็นจังหวัดที่มีความเหมาะสมในการยกเป็นกรณีศึกษาเกี่ยวกับจริยธรรมของผู้ประกอบการโรงสีข้าวในการรับซื้อข้าว (DIT, 2023)

ดังนั้น ผู้วิจัยจึงมีความจำเป็นอย่างยิ่งที่จะต้องศึกษาวิจัยเกี่ยวกับ จริยธรรมของผู้ประกอบการโรงสีข้าวในการรับซื้อผลผลิตจากชาวนา: กรณีศึกษา จังหวัดนครศรีธรรมราช เพื่อที่จะหาแนวทางในการแก้ไขปัญหาและสร้างความเป็นธรรมให้กับชาวนา โดยผลการวิจัยในครั้งนี้จะเป็นประโยชน์อย่างยิ่งกับหน่วยงานภาครัฐที่คอยกำกับดูแลภาคเกษตรกรรมของประเทศไทย ในการนำข้อมูลเพื่อไปวิเคราะห์แก้ปัญหาการโดนกดขี่จากนายทุนในภาคเกษตรกรรมซึ่งเป็นปัญหาเรื้อรังมานานของประเทศไทย

**วัตถุประสงค์การวิจัย**

1. ศึกษาความเข้าใจของผู้ประกอบการโรงสีข้าวจังหวัดนครศรีธรรมราชในการนำจริยธรรมไปใช้ในกระบวนการรับซื้อข้าวจากชาวนา
2. เสนอแนวทางการพัฒนาจริยธรรมของผู้ประกอบการโรงสีข้าวจังหวัดนครศรีธรรมราชในการรับซื้อผลผลิตจากชาวนา

**แนวคิด ทฤษฎี กรอบแนวคิด**

**ความหมายผู้ประกอบการ**

Detnakarin, Yincharoen and Arrayayarn (2023) กล่าวว่า บุคคลที่มีความคิดริเริ่ม ความกล้า ทัศนคติที่มองโลกในแง่ดี สร้างสรรค์ มองเห็นโอกาสและปัญหาที่มีอยู่ในสังคมและนำความคิดเหล่านั้นมาสร้างเป็นธุรกิจหรือผลิตภัณฑ์ใหม่ เพื่อตอบสนองความต้องการของผู้บริโภคและสังคม โดยยอมรับความเสี่ยงที่อาจเกิดขึ้น อีกทั้งยังต้องมีความสามารถในการค้นหาโอกาสทางธุรกิจ และใช้โอกาสเหล่านั้นในการสร้างลิตภัณฑ์หรือบริการที่สามารถตอบสนองความต้องการของผู้บริโภค ไม่ว่าการกระทำดังกล่าวจะได้รับค่าตอบแทนหรือไม่ (Jomtricup & Intarawong, 2015) ซึ่งสอดคล้องกับ Hatten (2006) กล่าวว่า บุคคลที่มีโอกาส และผลประโยชน์ในธุรกิจโดยเป็นผู้มีความรู้และความเขาใจในเรื่องการเงิน การจัดการวัตถุดิบ และการเผชิญกับความเสี่ยงในการริเริ่ม หรือดำเนินธุรกิจ ลักษณะพฤติกรรมของผู้ประกอบการ เป็นดังนี้

1. มีความคิดสร้างสรรค์ (Creation) มีความคิดริเริ่มและกำลังใจในการดำเนินธุรกิจที่มีความสร้างสรรค์
2. มีการสร้างนวัตกรรม (Innovation) สร้างสินค้าที่มีความแปลกใหม่ กระบวนการผลิตที่มีประสิทธิภาพ กลยุทธ์ทางการตลาดที่แปลกใหม่ การสร้างภาพลักษณ์องค์กรที่มีจุดเด่นและเป็นเอกลักษณ์ในตราสินค้า และกระบวนการใหม่ ๆ
3. มีความสามารถในการบริหารความเสี่ยง (Risk management) ผู้ประกอบการหรือเจ้าของธุรกิจแต่ละแห่งจะต้องยอดรับความเสี่ยงที่จะเกิดขึ้นและอาจจะหลีกเลี่ยงไม่ได้ ผู้ประกอบการหรือเจ้าของธุรกิจจะต้องมีหลักการในการจัดการสิ่งเหล่านี้ให้อยู่ในระดับต่ำที่สุด
4. มีความสามารถในการบริหารงานทั่วไป (General management) ผู้ประกอบการหรือเจ้าของธุรกิจจะต้องใช้แนวทางในการบริหารองค์กรที่มีประสิทธิภาพในการจัดการองค์กรของตน
5. มีความมุ่งหวังในประสิทธิภาพ (Performance intention) ผู้ประกอบการหรือเจ้าของธุรกิจจะต้องมีความคาดหวังในกำไร และการเติบโตของธุรกิจในอนาคต

**ความหมายจริยธรรม**

Post, Lawrence and Weber (2002) กล่าวว่า จริยธรรม หมายถึง การประพฤติตนทั้งเป็นสิ่งที่ถูกและไม่ถูกต้องอันจะทำให้ทราบได้ว่าบุคคลผู้นั้นมีพฤติกรรมเป็นอย่างไร อยู่ในคุณธรรมหรือไม่ และปฏิบัติต่อผู้อื่นหรือต้องการให้ผู้อื่นปฏิบัติต่อตัวเราอย่างไร และ Sihaamphai (2000) ก็ยังมีการกล่าวถึงจริยธรรมไว้เพิ่มเติมอีกว่า ความประพฤติที่อยู่ภายใต้สามัญสำนึกที่ถูกปลูกฝังอยู่ภายในลักษณะนิสัยของตัวเราเอง ให้อยู่ในครรลองครองทำ มีศีลธรรมประพฤติตนอยู่ในกฎระเบียบไม่กระทำตนออกนอกลู่นอกทาง คอยช่วยเหลือเกื้อกูลกันใน ไม่มีการทำร้ายหรือล่วงละเมิดสิทธิซึ่งกันและกัน มีความเมตาต่อกันและกัน อีกทั้ง Srihaumpai (1984) ก็ยังให้ความหมายของจริยธรรมที่มีลักษณะใกล้เคียงกันไว้ว่า หลักธรรม หลักประพฤติ ที่อยู่ในตัวเรา คอยประคับประคองเราให้อยู่ในศีลธรรมและความถูกต้อง

สรุปแล้ว ความหมายของจริยธรรมก็ยังเป็นความหมายที่ได้นิยามไว้แบบกว้าง ๆ ที่แสดงถึงพฤติกรรมหรือความประพฤติของเราที่อยู่ในศีลธรรมอันดี อยู่ในระเบียบวินัย ไม่สร้างความเดือนเนื้อร้อนใจให้แก่บุคคลรอบข้าง มีความเมตตาคอยช่วยเหลือเกื้อกูลกันภายในสังคม

**แนวคิดทฤษฎีเกี่ยวกับจริยธรรมในการทำธุรกิจ**

Byars & Stanberry (2018) กล่าวว่า หลักจริยธรรมในการประกอบธุรกิจให้ประสบความสำเร็จมีด้วยกันมากมายแล้วแต่มุมมองของแต่ละบุคคล หรือแต่ละบริบท ซึ่งแต่ละแนวคิดสามารถที่จะแบ่งออกได้เป็น 3 กลุ่มใหญ่ ๆ ได้ ดังนี้

1. แนวคิดทฤษฎีเชิงปัจเจก (Individualistic theories) เน้นไปที่ความสำคัญของสิทธิและเสรีภาพของปัจเจกบุคคล มองว่าองค์กรธุรกิจควรคำนึงถึงผลประโยชน์ของปัจเจกบุคคลเป็นหลัก โดยแนวคิดทฤษฎีนี้เป็นแนวคิดที่เก่าแก่ที่สุดและยังคงเป็นแนวคิดที่ได้รับความนิยมมากที่สุด แนวคิดนี้มองว่าบุคคลแต่ละคนมีสิทธิและเสรีภาพในการตัดสินใจและการกระทำของตนเอง องค์กรธุรกิจควรเคารพสิทธิและเสรีภาพของปัจเจกบุคคล และไม่ควรใช้อำนาจในทางที่ผิด เช่น การเอาเปรียบแรงงาน ละเมิดสิทธิผู้บริโภค เป็นต้น
2. แนวคิดทฤษฎีเชิงสังคม (Social theories) เน้นไปที่ความสำคัญของประโยชน์ส่วนรวม มองว่าองค์กรธุรกิจควรคำนึงถึงผลประโยชน์ของสังคมและสิ่งแวดล้อมเป็นหลัก โดยแนวคิดทฤษฎีนี้มองว่าองค์กรธุรกิจเป็นส่วนหนึ่งของสังคมและมีหน้าที่รับผิดชอบต่อสังคมและสิ่งแวดล้อม องค์กรธุรกิจควรคำนึงถึงผลประโยชน์ของสังคมและสิ่งแวดล้อมเป็นหลัก
3. แนวคิดทฤษฎีเชิงสถาบัน (Institutional theories) มองว่าจริยธรรมทางธุรกิจเป็นผลผลิตของสถาบันต่างๆ ในสังคม องค์กรธุรกิจควรปฏิบัติตามบรรทัดฐานทางจริยธรรมของสังคม ซึ่งแนวคิดทฤษฎีนี้จะมองว่าจริยธรรมทางธุรกิจเป็นผลผลิตของสถาบันต่างๆ ในสังคม องค์กรธุรกิจควรปฏิบัติตามบรรทัดฐานทางจริยธรรมของสังคม

ซึ่งความโปร่งใส ความซื่อสัตย์ สุจริต ความยุติธรรม ความรับผิดชอบต่อสังคม และการมีภาวะผู้นำล้วนแล้วแต่เป็นหลักจริยธรรมที่มีความสำคัญต่อการทำธุรกิจ เพราะ จะช่วยให้ผู้นำสามารถตัดสินใจและดำเนินธุรกิจได้อย่างถูกต้อง โปร่งใส และเป็นประโยชน์ต่อสังคมโดยรวม (Chaunypong, Orachon & Kaewjamnong, 2023)

**แนวคิดทฤษฎีเกี่ยวกับการดำเนินธุรกิจอย่างยั่งยืน**

การดำเนินธุรกิจให้มีความยั่งยืน มั่นคง ธุรกิจจำเป็นที่จะต้องสร้างโอกาสใหม่ ๆ และค้นหาความท้าทายใหม่ ๆ อยู่เสมอ ดังเช่น แนวคิด ESG ที่มุ่งเน้นไปที่การให้ธุรกิจรับผิดชอบต่อด้านสิ่งแวดล้อม (Environment) สร้างความรับผิดชอบของบริษัทที่มีต่อสิ่งแวดล้อม อาทิ การปล่อยก๊าซเรือนกระจก (Greenhouse Gas), ลกการสร้างของเสีย, ลดการปล่อยมลพิษ ด้านสังคม (Social) การจัดการความสัมพันธ์กับ พนักงาน ลูกค้า หรือผู้มีส่วนได้ส่วนเสีย (Stakeholders) ชุมชนท้องถิ่น และผู้ทำงานใน Value Chain ทั้งหมด อาทิ สุขภาพ ความเป็นอยู่ที่ดีของแรงงาน, ค่าตอบแทนที่เป็นธรรม และด้านการกับกับดูแลที่ดี (Governance) การจัดการกำกับดูแลเพื่อให้การบริหารจัดการที่มีประสิทธิภาพโปร่งใสและตรวจสอบได้ โดยไม่ได้หวังเพียงผลกำไรอย่างเดียว (Piyauttharat, 2020) และ Sudkere (2015) กล่าวว่า องค์กรที่จะประสบความสำเร็จอย่างยั่งยืน ต้องมีลักษณะในการดำเนินงานที่สร้างให้สังคม หรือชุมชนมีความเข้มแข็ง สามัคคี ผนึกกำลังแก้ไขปัญหาที่เกิดขึ้นภายในชุมชน การถือประโยชนร่วมกัน การควบคุมตนเองและเอื้อเฟื้อเผื่อแผ่กัน และมีความเคารพนับถือและเมตตากรุณาต่อกันจะนำไปสู่การดำเนินงานที่มีความยั่งยืนได้

**งานวิจัยที่เกี่ยวข้อง**

Suwannapak (2013) ศึกษาจริยธรรมทางธุรกิจและผลการดำเนินงานของวิสาหกิจขนาดกลางและขนาดย่อมในจังหวัดมุกดาหาร ผลการศึกษาพบว่า 1) ผู้ประกอบการวิสาหกิจขนาดกลางและขนาดย่อมในจังหวัดมุกดาหารมีความคิดเห็นด้วยเกี่ยวกับการมีจริยธรรมทางธุรกิจและผลการดำเนินงานอยู่ในระดับมากทุกด้าน 2) ผู้ประกอบการที่มีประเภทกิจการและระยะเวลาการดำเนินงานแตกต่างกันมีความคิดเห็นเกี่ยวกับการมีจริยธรรมทางธุรกิจและผลการดำเนินงานไม่แตกต่างกัน 3) ผู้ประกอบการที่มีทุนในการดำเนินงานแตกต่างกันมีความคิดเห็นเกี่ยวกับการมีจริยธรรมทางธุรกิจแตกต่างกัน 4) ผู้ประกอบการที่มีทุนในการดำเนินงานและรายได้ต่อปีแตกต่างกันมีความคิดเห็นด้วยกับการมีผลการดำเนินงานแตกต่างกัน 5) จริยธรรมทางธุรกิจด้านความซื่อสัตย์ ด้านการเคารพสิทธิของบุคคลมีความสัมพันธ์และผลกระทบเชิงบวกต่อผลการดำเนินงานของวิสาหกิจขนาดกลางและขนาดย่อมในจังหวัดมุกดาหาร

Gerdruang and Panwatanasakul (2023) ศึกษาจริยธรรมองค์กรธุรกิจในยุคความปกติใหม่ ผลการศึกษาพบว่า องค์กรต้องเผชิญกับความเปลี่ยนแปลงในด้านต่าง ๆ อยู่ตลอดเวลา และภายใต้สถานการณ์ปัจจุบันที่ปัญหาการแพร่ระบาดของเชื้อไวรัสโควิด-19 หรือโรคอุบัติใหม่ต่างๆ ที่ยังคงมีอยู่ ส่งผลให้ทุกองค์กรต้องปรับตัว การดำเนินธุรกิจที่ไม่เอาเปรียบและมีความซื่อตรงต่อลูกค้า ทำให้ลูกค้าได้รับสินค้าหรือบริการที่ดีที่สุด จึงเป็นสิ่งสำคัญที่องค์กรธุรกิจต้องตระหนักถึงความสำคัญของจริยธรรม ซึ่งส่งผลต่อภาพลักษณ์และความยั่งยืนทั้งทางตรงและทางอ้อม เพราะจริยธรรมทางธุรกิจมีส่วนช่วยในการทำกำไรให้แก่องค์กรธุรกิจ โดยการลดต้นทุนในการทำธุรกรรมทางธุรกิจโดยการสร้างรากฐานของความไว้วางใจกับผู้มีส่วนได้ส่วนเสีย การมีส่วนร่วมในพัฒนาและให้ความสำคัญกับสภาพแวดล้อมภายในการทำงานในรูปแบบทีมให้ประสบความสำเร็จ และการรักษาทุนทางสังคมซึ่งเป็นส่วนหนึ่งของภาพลักษณ์ขององค์กร ในขณะที่ชีวิตวิถีถัดไปหลังโควิด องค์กรธุรกิจจะต้องเตรียมพร้อมและปรับตัว โดยเฉพาะการพัฒนาทักษะเพิ่มพูนรายได้ การยกระดับศักยภาพของธุรกิจและเพิ่มขีดความสามารถในการแข่งขันของประเทศ โดยกำหนดเป้าหมายของแนวทางด้านจริยธรรมขององค์กรให้ชัดเจน มีความความโปร่งใสตรวจสอบได้ และมีการปฏิบัติต่อการละเมิดจริยธรรมอย่างเหมาะสม

Phungphol and Jadesadalug (2018) ศึกษาคุณลักษณะความเป็นผู้ประกอบการรุ่นใหม่ที่ส่งผลต่อการดำเนินธุรกิจผ่านความได้เปรียบทางการแข่งขันของธุรกิจสตาร์ตอัพ ผลการศึกษาพบว่า จิตสำนึกในความรับผิดชอบทางด้านศักยภาพการดำเนินธุรกิจ ด้านการยอมรับในคุณค่าของผู้อื่น ด้านการมีปฏิสัมพันธ์สื่อสารระหว่างสังคม และการดำเนินธุรกิจสตาร์ตอัพมีอิทธิพลเชิงบวกต่อความได้เปรียบทางการแข่งขันผลการวิจัยนี้จะเป็นแนวทางปรับแผนการพัฒนาพฤติกรรมแก่ทุกระดับในองค์การขนาดเล็กถึงขนาดใหญ่ทำให้ผลดำเนินธุรกิจประสบความสำเร็จในอนาคต อย่างไรก็ดีการวิจัยนี้พบ 5 ตัวแปรย่อยทางด้านศักยภาพการดำเนินธุรกิจ คือมุ่งมั่นในความสำเร็จ ทำงานเชิงรุก จริยธรรมในการดำเนินงาน เผชิญหน้ากับความเสี่ยง เรียนรู้อย่างต่อเนื่องไม่มีอิทธิพลต่อการสร้างความได้เปรียบทางการแข่งขันโดยมีทฤษฎีสนับสนุนเหตุผลสำคัญที่ผู้ประกอบการจะต้องทำความเข้าใจและดำเนินการอย่างถูกวิธีเพื่อใช้ตัวแปรเหล่านี้สนับสนุนการสร้างความได้เปรียบทางการแข่งขันในอนาคตโดยจำเป็นต้องเรียนรู้และพัฒนาในระยะยาวจึงจะประสบผลสำเร็จ สุดท้ายงานวิจัยนี้พบความสำคัญของการพัฒนาคุณลักษณะความเป็นผู้ประกอบการควรปฏิบัติคู่ขนานกับการสร้างความได้เปรียบทางการแข่งขันและการดำเนินธุรกิจ

Chanaim, Cherbang and Sangsawang (2018) ศึกษาผลกระทบของจริยธรรมการปฏิบัติงานตรวจสอบภายในและนโยบาย ผู้บริหารต่อความสำเร็จในการปฏิบัติงานตรวจสอบภายใน สถาบันอุดมศึกษาของรัฐในประเทศไทย ผลการศึกษาพบว่า จริยธรรมการปฏิบัติงานตรวจสอบภายในด้านความซื่อสัตย์ ความสามารถในหน้าที่และนโยบายผู้บริหารมีผลกระทบต่อความสำเร็จในการปฏิบัติงานตรวจสอบภายใน เนื่องจากองค์ประกอบดังกล่าวทำให้งานตรวจสอบภายในได้ผลการตรวจสอบที่มีคุณภาพ ถูกต้องแม่นยำ เรียบร้อย สมบูรณ์ครบถ้วน ทั้งข้อกำหนดเชิงปริมาณและเนื้อหาเชิงคุณภาพ เป็นไปตามมาตรฐานวิชาชีพและระเบียบที่เกี่ยวข้อง ปราศจากอคติและความลำเอียง โดยใช้เทคนิคและวิธีการที่ถูกต้องเหมาะสม มีการรวบรวมหลักฐานจากแหล่งข้อมูลที่เชื่อถือได้ มีข้อเท็จจริงที่ยืนยันและพิสูจน์ได้อย่างสมเหตุสมผล เพียงพอต่อการตัดสินใจและเป็นประโยชน์แก่ผู้ใช้ นอกจากนี้นโยบายผู้บริหารที่ให้ความสำคัญกับความซื่อสัตย์ยังมีผลกระทบต่อความสำเร็จในการปฏิบัติงานตรวจสอบภายในอีกด้วย ดังนั้นความสำเร็จในการปฏิบัติงานตรวจสอบภายใน ในสถาบันอุดมศึกษาของรัฐจึงเกิดจากการที่ผู้ตรวจสอบภายในประพฤติปฏิบัติตนภายใต้กรอบจริยธรรมอย่างเคร่งครัด โดยเฉพาะการปฏิบัติหน้าที่ของตนด้วยความซื่อสัตย์และมีความสามารถในหน้าที่ ภายใต้การสนับสนุนผ่านทางนโยบายของผู้บริหารที่เลือกคนดีมีความซื่อสัตย์สุจริตเข้ามาปฏิบัติงาน

Promkarat and Pathiya (2023) ศึกษาการเสริมสร้างจริยธรรมตํารวจแนวพุุทธ ผลการศึกษาพบว่า พุทธจริยธรรม เป็นหลักการดำเนินชีวิตสำหรับให้บุคคลยืดถือเป็นแนวทางในการปฏิบัติ เพื่อประโยชน์สุขของตน และส่วนรวม เป็นผู้ที่มีคุณลักษณะประกอบความดี ละอายต่อการปฏิบัติชั่ว การเสริมสร้างจริยธรรม ในการครองตน ครองคน และครองงาน ของข้าราชการตำรวจ ทำให้การปฏิบัติหน้าที่อยู่บนพื้นฐานของการมีคุณธรรม จริยธรรม ก่อให้เกิดภาพลักษณ์ที่ดีต่อองค์กร และเกิดประสิทธิภาพในการปฏิบัติหน้าที่อย่างยั่งยืน

Berne (2023) ศึกษาการศึกษาปัจจัยที่มีอิทธิพลต่อการเติบโตอย่างยั่งยืนทางผลประกอบการของธุรกิจโยคะโดยการวิจัยเชิงคุณภาพ พบว่า โยคะเติบโตอย่างรวดเร็วทั่วโลกในช่วงทศวรรษที่ผ่านมาความต้องการเรียนโยคะขยายไปทั่วโลกส่งผลให้มีผู้ประกอบการโยคะจำนวนมากเข้าสู่อุตสาหกรรมนี้ อย่างไรก็ตามหลายคนเผชิญกับความท้าทายในการเติบโตและรักษาธุรกิจของตนไว้ แม้ว่าโยคะจะเกี่ยวข้องกับการปฏิบัติทางจิตใจที่อาจตรงกันข้ามกับความคาดหวังให้ผลประกอบการเพิ่มขึ้นแต่ผลกำไรเป็นสิ่งสำคัญในทุกธุรกิจรวมถึงอุตสาหกรรมโยคะด้วยผู้ประกอบการโยคะต้องการความรู้เพิ่มเติมเกี่ยวกับปัจจัยที่มีอิทธิพลต่อความสำเร็จของธุรกิจ ดังนั้น การศึกษานี้จึงมุ่งเน้นไปที่การเติบโตของกำไรและความมั่นคงทางธุรกิจตามนิยามขององค์ประกอบทางด้านเศรษฐกิจในทฤษฎีความยั่งยืน (TBL) การศึกษานี้มีวัตถุประสงค์เพื่อ (1) สำรวจว่าคุณค่าทางสังคมส่งผลต่อกำไรและความมั่นคงทางธุรกิจในธุรกิจโยคะอย่างไร (2) สำรวจว่าส่วนประสมทางการตลาดของ 7P’s ส่งผลต่อกำไรและความมั่นคงทางธุรกิจในธุรกิจโยคะอย่างไร การศึกษาใช้วิธีการเชิงคุณภาพด้วยการศึกษาเชิงสำรวจโดยการสัมภาษณ์แบบกึ่งโครงสร้างและวิเคราะห์ข้อมูลโดยการวิเคราะห์เนื้อหาเพื่อให้บรรลุวัตถุประสงค์ของการวิจัยสืบเนื่องจากการที่โยคะเป็นธุรกิจระหว่างประเทศมีกลุ่มตัวอย่างจำนวน 21 คน ได้แก่ เจ้าของธุรกิจโยคะครูสอนโยคะและที่ปรึกษาทางวิชาการมาจาก 3 ภูมิภาค ได้แก่ อเมริกาเหนือ ยุโรป และเอเชียแปซิฟิก ผลสรุปการวิจัยพบว่าคุณค่าทางสังคมและส่วนประสมทางการตลาด 7P’s ส่งผลต่อผลกำไรและความมั่นคงของธุรกิจโยคะอย่างไรก็ตามผลกระทบของแต่ละองค์ประกอบจะเกี่ยวข้องกับประเภทของการบริการและกลุ่มลูกค้าคุณภาพการบริการนโยบายและบุคลากรเป็นองค์ประกอบที่สำคัญที่สุดสามอันดับแรก ที่มีอิทธิพลต่อรายได้และการเติบโตนอกจากนี้การศึกษายังให้คำจำกัดความเชิงปฏิบัติของส่วนประสมทางการตลาดที่มีประสิทธิภาพสำหรับธุรกิจโยคะนอกจากนี้คุณค่าทางสังคมในธุรกิจโยคะในการศึกษานี้หมายถึงการสร้างชุมชนที่เข้มแข็งซึ่งส่งผลกระทบอย่างยิ่งต่อความภักดีของลูกค้าและการขยายธุรกิจและสุดท้ายภูมิภาคไม่มีผลกระทบต่อมุมมองของผู้ประกอบการโยคะเกี่ยวกับวิธีการดำเนินธุรกิจโยคะของตน

**วิธีดำเนินการวิจัย**

**ประชากรและกลุ่มผู้ให้ข้อมูลหลัก**

ผู้ให้ข้อมูลหลัก (Key Information) คือ ผู้ประกอบการที่มีตำแหน่งเป็นผู้บริหาร โรงสีข้าวในจังหวัดนครศรีธรรมราช โดยผู้วิจัยใช้การสุ่มตัวอย่างแบบเจาะจง (Purposive Sampling) โดยคัดเลือกผู้ให้ข้อมูลหลัก (Key Information) ที่มีการเปิดกิจการและดำเนินธุรกิจมาแล้วไม่ต่ำกว่า 10 ปี มีปริมาณการรับซื้อข้าวเปลือกจากเกษตรกรชาวนา ปีละไม่ต่ำกว่า 3,000 ตัน การสัมภาษณ์ผู้ให้ข้อมูลหลักจะใช้ระยะเวลาไม่เกินท่านละ 30 นาที โดยผู้วิจัยได้มีการนัดหมายวันเวลาและรูปแบบในการสัมภาษณ์แก่ผู้ให้ข้อมูลหลัก (Key Information) ไว้ล่วงหน้า ซึ่งการสัมภาษณ์ผู้ให้ข้อมูลหลักในการวิจัยครั้งนี้ (Key Information) เมื่อครบ 12 สถานประกอบการ พบว่ามีผู้ให้ข้อมูลหลัก (Key Information) มีการให้สัมภาษณ์ข้อมูลที่ใกล้เคียงกัน หรือเรียกว่าข้อมูลถึงจุดอิ่มตัว

**เครื่องมือวิจัย**

เครื่องมือวิจัยในการวิจัยนี้ คือ แบบสัมภาษณ์ที่มีลักษณะกึ่งโครงสร้าง (Semi-Structured Interview) ซึ่งผู้วิจัยออกแบบและสร้างขึ้นมาเพื่อให้เป็นแนวคำถามสำหรับการพูดคุย สนทนากับผู้ให้ข้อมูลหลัก (Key Informants) เพื่อเป็นการรวบรวมข้อมูลปฐมภูมิ (Primary Data)

**การวิเคราะห์ข้อมูล**

ผู้วิจัยใช้การวิเคราะห์แบบแก่นสาระหรือการวิเคราะห์เชิงประเด็น (Thematic Analysis) โดยทำการวิเคราะห์แยกประเด็นของข้อมูลที่ได้มาจากการสัมภาษณ์เชิงลึก โดยนำมาทบทวนประเด็นของเรื่อง จัดกลุ่มคำเพื่อให้ได้แก่นสาระหรือประเด็น (Theme) โดยการใช้วิธีรวมกลุ่มคำ ทำการเชื่อมโยงประเด็นของกลุ่มคำ และจัดแยกกลุ่มคำในแต่ละข้อคำถามให้ได้ตามแต่ละวัตถุประสงค์โดยใช้แนวคิดของ Krueger (1998) ที่ให้พิจารณาสิ่งที่เหมือนและแตกต่างกัน เพื่อจัดระบบข้อมูลและลดทอนข้อมูลที่ไม่มีความจำเป็นออก (Data Reduction) และในขั้นตอนนี้ได้ทำการตีความ (Interpret) โดยดึงความหมายออกมาและจัดกลุ่มคำให้เป็นประเด็นสุดท้ายของข้อมูลที่สามารถเขียนออกมาให้มีความเชื่อมโยงกัน (Ritchie & Spencer, 2002) ทำให้ได้ Theme ที่เป็นประโยคมาจากการตีความที่สามารถสร้างข้อมูลจากปรากฏการณ์ที่มีความสัมพันธ์และเชื่อมโยงกัน และผู้วิจัยใช้หลักการวิเคราะห์เนื้อหา (Content Analysis) เพื่อตรวจสอบความถูกต้องของข้อมูล โดยมุ่งเน้นไปที่การตีความและหาข้อสรุป และการตรวจสอบสามเส้าด้านทฤษฎี (Theory Triangulation) คือ ตรวจสอบจากจริยธรรมของผู้ประกอบการโรงสีข้าว เมื่อวิเคราะห์ข้อมูลและจัดประเด็นจากการตีความแล้ว ได้ข้อมูลที่เชื่อมโยงสัมพันธ์กันโดยมีความต่างไปจากเดิมมากน้อยเพียงใด

**สรุปผลการวิจัย**

1. **ศึกษาความเข้าใจของผู้ประกอบการโรงสีข้าวจังหวัดนครศรีธรรมราชในการนำจริยธรรมไปใช้ในกระบวนการรับซื้อข้าวจากชาวนา**

ผลการศึกษา พบว่า ผู้ประกอบการโรงสีข้าวในจังหวัดนครศรีธรรมราชมีความเข้าใจในการนำหลักจริยธรรมไปใช้ในกระบวนการรับซื้อข้าวจากชาวนา ประกอบด้วย 4 ด้าน ดังนี้

ด้านความซื่อสัตย์และสุจริต โดยผู้ประกอบการโรงสีส่วนใหญ่มีความเข้าใจถึงหลักจริยธรรมข้อนี้ได้เป็นอย่างดี มีการอธิบายถึงหลักขั้นตอนและกลไกในการรับซื้อผลผลิตที่มีความเที่ยงตรง ไม่คดโกง หรือการหลอกลวงที่ทำให้เกิดความเข้าใจผิดในกระบวนการรับซื้อ

ดังคำกล่าวของผู้ให้ข้อมูลหลักที่ว่า

*“กระบวนการรับซื้อข้าวจากชาวนามีสิ่งที่เป็นประเด็นด้านจริยธรรมที่ต้องคำนึงถึงมากมายทั้งการ ตัดสินราคาที่เที่ยงตรง ไม่โกง เขาอยู่ได้ เราอยู่ได้ ไม่ทำนาบนหลังคน สิ่งนี้จะทำให้ชาวนาเกิดความ พึงพอใจและกลับมาขายที่เดิมอีกในครั้งถัด ๆ ไป”*

*(สัมภาษณ์ A09, 12 ธันวาคม 2566)*

ด้านการให้ความเป็นธรรมแก่เกษตรกร โดยมีกำหนดราคาในการซื้อผลผลิตที่อ้างอิงจากราคาตลาด ณ ปัจจุบัน รวมทั้งมีการคำนึงถึงค่าใช้จ่ายในปัจจัยต่าง ๆ ของชาวนาทั้งค่าปุ๋ย ยาฆ่าแมลง เมล็ดพันธุ์ และค่าดำเนินงานอื่นด้วยเพื่อประกอบการพิจารณาในการตั้งราคารับซื้อผลผลิต มีการกำหนดหลักเกณฑ์การรับซื้อและราคาอย่างเปิดเผยเพื่อแสดงถึงความไม่เอาเปรียบต่อเกษตรกร

ดังคำกล่าวของผู้ให้ข้อมูลหลักที่ว่า

*“เราเชื่อว่าประเด็นจริยธรรมทำสำคัญในกระบวนการรับซื้อข้าว คือ การให้ความเป็นธรรมและ ความเท่าเทียมกันในทุก ๆ ฝ่ายที่มีความเกี่ยวข้อง เมื่อมีการนำข้าวมาขายที่โรงสีก็จะมีการประเมิน ราคาขายโดยดูจากราคาตั้ง และคุณภาพของข้าวเปลือก หากไม่มีข้อตำหนิหรือข้าวเปลือกผ่าน เกณฑ์ก็จะมีการให้ราคาตามเกณฑ์ ซึ่งเมื่อชาวนาขายข้าวเสร็จแล้วก็จะมีการนัดวันเวลาจ่ายเงินที่ แน่นอนเพื่อไม่ให้ชาวนาต้องรอนาน”*

*(สัมภาษณ์ A01, 10 ธันวาคม 2566)*

ด้านการเข้าใจสถานการณ์ โดยฤดูการเก็บเกี่ยวข้าวของประเทศไทยจะมีด้วยกันทั้งสิ้น 2 ช่วง คือ ข้าวนาปี และข้าวนาปรัง ซึ่งข้าวนาปี หรือข้าวนาน้ำฝน เริ่มปลูกตั้งแต่เดือนพฤษภาคมถึงตุลาคม และเก็บเกี่ยวสิ้นสุดไม่เกินเดือนกุมภาพันธ์ และข้าวนาปรัง คือ ข้าวที่ปลูกนอกฤดูการทำนาปกติ เริ่มตั้งแต่เดือนมกราคม นิยมปลูกในพื้นที่ที่มีการชลประทาน บางครั้งการเก็บเกี่ยวในฤดูการที่ไม่เป็นใจอาจจะเกิดเหตุการณ์ เช่น ฝนตกทำให้ข้าวเปียก หรือเหตุการณ์ลมแรงทำให้ข้าวในนาเกิดล้ม (ข้าวมีตำหนิ) ผู้ประกอบการก็มีการพิจารณาเหตุการณ์เบื้องต้นและมองหาสาเหตุ หากวัตถุไม่มีตำหนิไม่มากจนเกินไป ผู้ประกอบการก็จะไม่มีการตัดราคาสินค้าของเกษตรกร ซึ่งเป็นการช่วยเหลือเกื้อกูลกันก่อให้เกิดความรักและสามัคคีกันระหว่างผู้ซื้อและผู้ขาย

ดังคำกล่าวของผู้ให้ข้อมูลหลักที่ว่า

*“การมีเมตตา ความเอื้อเฟื้อเผื่อแผ่กันระหว่างผู้ซื้อและผู้ขาย หากวันใดที่ถึงฤดูการเก็บเกี่ยวแล้ว เกิดเหตุการณ์ทางธรรมชาติ ผมก็จะไม่ตัดราคาชาวนา เพราะ มองว่าชาวนากว่าจะปลูกข้าวมาขาย โรงสีได้ต้องเหน็ดเหนื่อยมากเพียงใด”*

*(สัมภาษณ์ A11, 13 ธันวาคม 2566)*

ด้านความโปร่งใสขององค์กร มีความสำคัญอย่างยิ่งผู้ประกอบการจำเป็นที่จะต้องทำกระบวนการและขั้นตอนต่าง ๆ ให้มีความโปร่งใส ตรวจสอบได้ อีกทั้งเงื่อนไขในการรับซื้อว่าเป็นชนิดพันธุ์ใด ที่ราคาใด คุณภาพข้าวต้องผ่านเกณฑ์อย่างไรบ้าง ข้อมูลที่โปร่งใสเหล่านี้จะทำให้เกษตรกรตัดสินใจได้อย่างถูกต้องและเป็นประโยชน์แก่ผู้ประกอบการเองด้วยที่จะได้วัตถุดิบที่ตรงตามเกณฑ์ที่ต้องการ

ดังคำกล่าวของผู้ให้ข้อมูลหลักที่ว่า

*“ผมมองว่าความโปร่งใสและความเป็นธรรมในการดำเนินกิจการจะมีส่วนเกี่ยวข้องต่อจริยธรรมมาก ๆ การสร้างกระบวนการซื้อที่โปร่งใส ตรวจสอบได้ จะทำให้องค์กรมีความน่าเชื่อถือและเป็นที่มั่นใจ ของเกษตรกร”*

*(สัมภาษณ์ A05, 11 ธันวาคม 2566)*

1. **เสนอแนวทางการพัฒนาจริยธรรมของผู้ประกอบการโรงสีข้าวจังหวัดนครศรีธรรมราชในการรับซื้อผลผลิตจากชาวนา**

ผลการศึกษา พบว่า แนวทางในการพัฒนาจริยธรรมของผู้ประกอบกสนโรงสีข้าวจังหวัดนครศรีธรรมราชในการรับซื้อผลผลิตจากชาวนาสามารถที่จะแบ่งออกได้เป็น 3 ด้าน ดังนี้

ด้านการสร้างความรู้และความเข้าใจเกี่ยวกับจริยธรรมในการทำธุรกิจแก่ผู้ประกอบการ ควรมีการอบรม สัมมนา จัดกิจกรรมรณรงค์ เพื่อให้ผู้ประกอบการมีความรู้และความเข้าใจเกี่ยวกับหลักจริยธรรมในการประกอบธุรกิจอย่างลึกซึ้ง โดยอย่างยิ่งจริยธรรมกับหลักจริยธรรมกับการรับซื้อผลผลิตจากชาวนา สร้างความโปร่งใส ความยุติธรรม ความเท่าเทียม ความยั่งยืน โดยการสร้างความรู้ความเข้าใจเหล่านี้สามารถทำได้ผ่านกิจกรรมต่าง ๆ ที่มีการจัดขึ้นจากองค์กรที่เกี่ยวข้อง

ดังคำกล่าวของผู้ให้ข้อมูลหลักที่ว่า

*“ควรนำเสนอโปรแกรมส่งเสริมและการฝึกอบรมที่เน้นการปรับปรุงทักษะและความรู้ของ ผู้ประกอบการ การสนับสนุนที่มีประสิทธิภาพในด้านจริยธรรมที่ควรให้ความสำคัญ นอกจากนี้ การ ติดตามและประเมินผลของโปรแกรมดังกล่าวจะช่วยให้โรงสีข้าวสามารถปรับปรุงและพัฒนา จริยธรรมในระยะยาวได้”*

*(สัมภาษณ์ A10, 13 ธันวาคม 2566)*

ด้านการกำหนดนโยบายและแนวทางในการปฏิบัติด้านจริยธรรม เพื่อให้ผู้ประกอบการและเกษตรกรมีแนวทางที่ปฏิบัติอย่างชัดเจนในการตั้งราคารับซื้อ ควรจะมีหน่วยงานที่คอยกำกับดูแล ออกกฎระเบียบและนโยบายเพื่อให้เป็นไปตามหลักจริยธรรมของการดำเนินธุรกิจ ลดการก่อให้เกิดการเอารัดเอาเปรียบระหว่างผู้ซื้อและผู้ขาย เช่น การปฏิบัติตามกฎหมาย การไม่เอาเปรียบผู้บริโภค การคำนึงถึงผลกระทบต่อสิ่งแวดล้อม เป็นต้น นโยบายและกฎระเบียบเหล่านี้จะคอยสร้างความชัดเจนและความโปร่งใสให้กับกระบวนการ

ดังคำกล่าวของผู้ให้ข้อมูลหลักที่ว่า

*“เราควรเสริมสร้างระบบการส่งเสริมและสนับสนุนการปฏิบัติที่ถูกต้องและตรงไปตรงมา โรงสีข้าว ควรเป็นตัวกลางที่สนับสนุนและส่งเสริมนโยบายที่เน้นความยุติธรรมและความโปร่งใสใน กระบวนการทั้งหมด เราจะต้องนำเสนอการฝึกอบรม แก่เกษตรกรเพื่อเพิ่มความเข้าใจและการ ปฏิบัติที่ถูกต้องในการเก็บเกี่ยวและนำข้าวมาขายให้คงคุณภาพ เพื่อให้ทุกคนเข้าใจว่าการปฏิบัติที่ ถูกต้องมีผลต่อคุณภาพของข้าวและความยุติธรรมที่มีต่อเกษตรกร”*

*(สัมภาษณ์ A01, 10 ธันวาคม 2566)*

ด้านการส่งเสริมให้บุคลากรในองค์กรมีจิตสำนึกในจริยธรรม ซึ่งจริยธรรมในองค์กรนั้นมิใช่เพียงแค่จะมีเพียงแค่ผู้บริหารเท่านั้น บุคคลากรทุกตำแหน่งในสถานประกอบการก็จำเป็นที่จะต้องมีความรู้และความเข้าใจในเรื่องจริยธรรมด้วย โดยพนักงานควรตระหนักถึงบทบาทและหน้าที่ของตนในการปฏิบัติตามนโยบายและแนวทางปฏิบัติด้านจริยธรรม ซึ่งผู้ประกอบการโรงสีข้าวสามารถส่งเสริมให้พนักงานมีจิตสำนึกด้านจริยธรรมได้ผ่านกิจกรรมต่าง ๆ เป็นการภายใน เช่น การจัดอบรมให้ความรู้จริยธรรม หรือการประชุมสัมมนา เป็นต้น

ดังคำกล่าวของผู้ให้ข้อมูลหลักที่ว่า

*“โรงสีข้าวควรสร้างแนวทางการปฏิบัติที่เน้นความยุติธรรมและความเป็นธรรม ควรส่งเสริมการ ฝึกอบรมแก่พนักงานทุกระดับเพื่อเสริมสร้างความเข้าใจในหลักจริยธรรมและการทำงานตาม หลักการทางธุรกิจที่ถูกต้อง”*

*(สัมภาษณ์ A02, 13 ธันวาคม 2566)*

**อภิปรายผลการวิจัย**

งานวิจัย เรื่อง จริยธรรมของผู้ประกอบการโรงสีข้าวในการรับซื้อผลผลิตจากชาวนา: กรณีศึกษา จังหวัดนครศรีธรรมราช สามารถสรุปและอภิปรายได้ ดังนี้

1. ศึกษาความเข้าใจของผู้ประกอบการโรงสีข้าวจังหวัดนครศรีธรรมราชในการนำจริยธรรมไปใช้ในกระบวนการรับซื้อข้าวจากชาวนา พบว่า ผู้ประกอบการโรงสีข้าวในจังหวัดนครศรีธรรมราชทุกคนมีความรู้และความเข้าใจเบื้องต้น สำหรับการนำหลักจริยธรรมในการทำธุรกิจไปใช้ในการรับซื้อข้าวเปลือกจากชาวนาอยู่แล้ว โดยหลักจริยธรรมที่ผู้ประกอบการใช้ ประกอบด้วย ความซื่อสัตย์ สุจริต ซึ่งสอดคล้องกับงานวิจัยของ Suwannapak (2013) ศึกษาเรื่องจริยธรรมทางธุรกิจและผลการดำเนินงานของวิสาหกิจขนาดกลางและขนาดย่อมในจังหวัดมุกดาหาร ผลการศึกษาพบว่า จริยธรรมด้านความซื่อสัตย์และการเคารพสิทธิส่วนบุคคลมีผลกระทบเชิงบวกต่อสถานประกอบการอยู่ในระดับที่มาก ส่วนการรับซื้อผลผลิตโดยให้เป็นธรรมกับทั้งสองฝ่ายทั้งผู้ซื้อและผู้ขาย การเข้าใจสถานการณ์หรือการไม่เอาเปรียบเกษตรกรเมื่อผลผลิตอาจจะมีตำหนิเล็กน้อยเมื่อเกิดจากภัยธรรมชาติ และความโปร่งใสขององค์กรที่มีการแสดงให้เห็นและสามารถตรวจสอบในทุกกระบวนการได้ ก็มีความสอดคล้องกับงานวิจัยของ Gerdruang and Panwatanasakul (2023) ศึกษาเรื่อง จริยธรรมองค์กรธุรกิจในยุคความปกติใหม่ โดยผลการศึกษาพบว่า ความโปร่งใส และชัดเจนในกระบวนการทำงานจะสร้างภาพลักษณ์จริยธรรมให้องค์กรมีความน่าเชื่อถือ และมีศักยภาพในการแข่งขันที่สูงขึ้นได้
2. เสนอแนวทางการพัฒนาจริยธรรมของผู้ประกอบการโรงสีข้าวจังหวัดนครศรีธรรมราชในการรับซื้อผลผลิตจากชาวนา พบว่า แนวทางในการพัฒนาจริยธรรมของผู้ประกอบการโรงสีข้าวในจังหวัดนครศรีธรรมราชมีแนวทาง ดังนี้ ด้านการสร้างความรู้ ความเข้าใจในจริยธรรมในการทำธุรกิจเพื่อส่งเสริมให้ผู้ประกอบการตระหนักถึงความสำคัญของจริยธรรมมากยิ่งขึ้น จึงมีความสอดคล้องกับงานวิจัยของ Phungphol and Jadesadalug (2018) ศึกษาเรื่อง New Entrepreneurial Characteristics Affecting Business Performance Through the Competitive Advantage of the Start-up Business ผลการศึกษาพบว่า การดำเนินธุรกิจผู้ประกอบการมีความจำเป็นที่จะต้องพัฒนาตนเองอย่างต่อเนื่องและตลอดเวลาทั้งในด้านของความรู้ความสามารถ จริยธรรมหรือแนวคิดที่ช่วยพัฒนาผู้ประกอบการในระยะยาวจึงจะประสบผลสำเร็จ ด้านการกำหนดนโยบายและแนวทางปฏิบัติเพื่อให้ผู้ประกอบการมีแนวทางในการตั้งราคาซื้ออย่างเหมาะสมและเป็นธรรมกับทั้งผู้ซื้อและผู้ขาย สอดคล้องกับงานวิจัยของ Chanaim, Cherbang and Sangsawang (2018) ศึกษาเรื่อง Effects of Internal Audit Practice Ethics and Management Policy on Internal Audit Success of Education Institution in Thailand ผลการศึกษาพบว่า การกำหนดนโยบายที่ชัดเจนเพื่อกำกับดูแลองค์กรอย่างเคร่งครัดส่งผลให้องค์กรเกิดระเบียบวินัยและเพิ่มประสิทธิภาพในการทำงานได้อย่างดีมากยิ่งขึ้น และด้านการส่งเสริมการพัฒนาบุคลากรให้มีจริยธรรมเพื่อให้บุคคลากรมีความตระหนักถึงบทบาทและหน้าที่ของตน สามารถปฏิบัติหน้าที่ของตนได้อย่างถูกต้องตามหลักจริยธรรม ซึ่งสอดคล้องกับงานวิจัยของ Promkarat and Pathiya (2023) ศึกษาเรื่อง Buddhist Integration to Ethical Reinforcement Police Officer ผลการศึกษาพบว่า องค์กรที่มีคุณธรรมและจริยธรรมที่ดีนั้น ย่อมประกอบด้วยบุคลากรที่มีคุณภาพ มีการทำงานร่วมกันอย่างมีประสิทธิภาพ มีความสัมพันธ์ที่ดีระหว่างบุคคลและองค์กร มีผลผลิตและบริการที่ดีได้รับความไว้วางใจจากสังคมและชุมชน และยังสอดคล้องกับงานวิจัยของ Berne (2023) ศึกษาการศึกษาปัจจัยที่มีอิทธิพลต่อการเติบโตอย่างยั่งยืนทางผลประกอบการของธุรกิจโยคะโดยการวิจัยเชิงคุณภาพ พบว่า การสร้างคุณค่าให้กับองค์กรและช่วยเหลือสังคมให้มีความเข้มแข็งจะสร้างความภักดีแก่ลูกค้าและส่งผลต่อการขยายธุรกิจ

**ข้อเสนอแนะ**

**ข้อเสนอแนะสำหรับการนำผลวิจัยไปใช้**

1. ควรนำผลการวิจัยไปเผยแพร่ให้ผู้ประกอบการโรงสีข้าวทราบ เพื่อกระตุ้นให้ผู้ประกอบการตระหนักถึงความสำคัญของจริยธรรมในการรับซื้อผลผลิตจากชาวนา โดยผลการวิจัยสามารถเผยแพร่ผ่านช่องทางต่างๆ เช่น สื่อมวลชน เว็บไซต์ สื่อสังคมออนไลน์ เป็นต้น การเผยแพร่ผลการวิจัยจะช่วยให้ผู้ประกอบการโรงสีข้าวมีความรู้ความเข้าใจเกี่ยวกับจริยธรรมในการรับซื้อผลผลิตจากชาวนามากขึ้น และสามารถนำไปปฏิบัติได้อย่างถูกต้องและเหมาะสม
2. ควรมีการติดตามผลการดำเนินงานของผู้ประกอบการโรงสีข้าวในประเด็นที่เกี่ยวข้องกับจริยธรรมในการรับซื้อผลผลิตจากชาวนา เช่น การให้ราคายุติธรรม การปฏิบัติตามสัญญา การไม่เอาเปรียบชาวนา เป็นต้น การติดตามผลการดำเนินงานจะช่วยให้ทราบถึงสถานการณ์ที่แท้จริงของผู้ประกอบการโรงสีข้าว และสามารถกำหนดมาตรการหรือแนวทางในการส่งเสริมให้ผู้ประกอบการโรงสีข้าวมีจริยธรรมในการรับซื้อผลผลิตจากชาวนามากขึ้น

**ข้อเสนอแนะสำหรับการวิจัยครั้งต่อไป**

1. ควรขยายขอบเขตการศึกษาไปยังพื้นที่อื่นๆ นอกเหนือจากจังหวัดนครศรีธรรมราช เพื่อศึกษาเปรียบเทียบจริยธรรมของผู้ประกอบการโรงสีข้าวในภูมิภาคต่างๆ ของประเทศไทย ซึ่งจะช่วยให้ทราบถึงสถานการณ์ที่แท้จริงของผู้ประกอบการโรงสีข้าวทั่วประเทศ และสามารถกำหนดแนวทางในการส่งเสริมจริยธรรมของผู้ประกอบการโรงสีข้าวได้อย่างมีประสิทธิภาพ
2. ควรศึกษาปัจจัยที่มีผลต่อจริยธรรมของผู้ประกอบการโรงสีข้าว เช่น ปัจจัยด้านเศรษฐกิจ ปัจจัยด้านกฎหมาย ปัจจัยด้านสังคม เป็นต้น การศึกษาปัจจัยเหล่านี้จะช่วยให้เข้าใจถึงสาเหตุที่ทำให้ผู้ประกอบการโรงสีข้าวมีจริยธรรมในการรับซื้อผลผลิตจากชาวนามากหรือน้อย และสามารถนำไปกำหนดมาตรการหรือแนวทางในการส่งเสริมจริยธรรมของผู้ประกอบการโรงสีข้าวได้อย่างเหมาะสม

**เอกสารอ้างอิง**

Berne, T. (2023). The Study of Factors Influencing Economic Sustainability Growth in the Yoga Business: A Qualitative Perspective. *Journal of Management Science, Ubon Ratchathani University*. 12(1). 1-23.

Byars, S. M., & Stanberry, K. D. (2018). *Business ethics*. South-Western College Publishing.

Chanaim, N., Cherbang, P. & Sangsawang, T. (2018). Effects of Internal Audit Practice Ethics and Management Policy on Internal Audit Success of Education Institution in Thailand. Journal of Modern Management Science. 11(2). 90-106.

Chaunypong, R., Orachon, A. & Kaewjamnong, A. (2023). The Personality Concept of Educational Leaders at the Basic Education Level. The International and 57th National Graduate Research Conference. (p. 26-42). Bangkok: Suratthani Rajabhat University.

Chaunypong, R., Orachon, A. & Noknoi, J. (2023). Crisis of the mill and the disappearing rice fields. In International multiconference of management science 2023 the 7th. (p. 576-586). Bangkok: Bansomdejchaopraya Rajabhat University.

Detnakarin, S., Yincharoen, T. & Arrayayarn, A. (2023) The Mediating Effects in the Relationship between Entrepreneurial Education and Entrepreneurial Intention. *Journal of Management Science, Ubon Ratchathani University*. 12(2). 52-72.

DIT. (2023). *Amount of agricultural land*. Retrieved 10 December 2023, form https://www.dit.go.th/

Gerdruang, A. & Panwatanasakul, C. (2023). Ethics of business organizations in the new normal era. *Journal of MCU Ubon review*. 8(2). 1-10.

Hatten, M. J. (2006). Entrepreneurship: An introduction. London: Routledge.

Jomtricup, R. & Intarawong, W. (2015). Definitions and Concepts of Entrepreneurship. *Journal of Liberal Arts and Management Science Kasetsart University*. 2(1). 249-290.

Krueger, R. A. (1998). Moderating Focus Groups. Thousand Oaks, CA: Sage Publications.

Phungphol, W. & Jadesadalug, V. (2018). New Entrepreneurial Characteristics Affecting Business Performance Through the Competitive Advantage of the Start-up Business. *Dusit Thani College Journal*. 12(2). 303-318.

Piyauttharat, S. (2020). *Study of feelings Between ESG Performance and Financial Performance In the group of companies in sensitive industries (Sensitive Industries) Case study among union members Rope [master’s thesis]*. Mahidol University.

Post, J., Lawrence, A. & Weber, J. (2002). *Business and Society: Corporate Strategy*, Public Policy, Ethics. Irwin: Mc-Graw Hill.

Promkarat, N. & Pathiya, P. (2023). Buddhist Integration to Ethical Reinforcement Police Officer. *Journal of Buddhist Arts.* 1(2). 46-59.

Ritchie, J. & Spencer, L. (2002). Qualitative Data Analysis for Applied Policy Research. U.S.A.: SAGE Publications.

Sihaamphai, P. (2000). *Basic of Religious Study and Ethics*. Bangkok: Chulalongkorn University Press.

Srihaumpai, P. (1984). *Fundamentals of religious and ethical education*. Bangkok: Chonpradit Printing.

Sudkere, J. (2015). Sustainable community organization development model. *Journal of Southern Technology*. 8(2). 9-16.

Suwannapak, T. (2013). Business Ethics and Performance of Small and Medium-sized Enterprises of Makdahan Province. *Humanities and Social Sciences Journal, Ubon Ratchathani Rajabhat University*. 4(1). 46-66.

TREA. (2023). *Daily rice news*. Retrieved 10 December 2023,form http://www.thairiceexporters.or.th/default\_eng.htm.

Treewichit, W. & Kositkanin, C., (2017). Influence of Business Ethics and Image on Organization Success of Companiesin Rojana Industrial Park, Ayutthaya. *Silpakorn University e-Journal*. 10(3). 1944-1958.

Thairath. (2023). *Kalasin farmers cry out to the new government Accelerate the resolution of the rice price problem The loss is already bad*. Retrieved 10 December 2023, form https://www.thairath.co.th/news/local/northeast/2690950